Ziarul francez Le Monde o include pe şefa DNA, Laura Codruţa Kovesi, în rândul personalităţilor europene pe care le numeşte „generaţia în ascensiune a Europei”. Kovesi este singurul nume din listă care nu este şi politician, relatează HotNews.ro.

Foto: Inquam Photos / Octav Ganea

„Au între 30 şi 46 de ani. Româncă, olandez, scoţian sau german, sunt toţi pro-europeni convinşi”, scrie Le Monde.

„Într-o ţară în care lupta anticorupţie este majoritar văzută ca un bun dobândit al aderării la UE, în 2007, acest magistrat de 43 de ani s-a bazat întotdeauna, cu abilitate, pe principiile şi organismele europene pentru a se ocupa de responsabilii politici locali, inclusiv cei mai puternici”, scrie publicația franceză despre Laura Codruța Kovesi.

Alături Kovesi, Le Monde îi mai nominalizează pe Jesse Klaver, 30 de ani, şeful ecologiştilor olandezi, care au obţinut un scor foarte bun la recentele alegeri parlamentare, premierul scoţian Nicola Sturgeon (46 de ani) şi europarlamentarul german Manfred Weber (44 de ani).